title: Odluka Vijeća (EU) 2015/771 od 7. svibnja 2015. o stajalištu koje u ime Europske unije treba zauzeti u okviru Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, u vezi s izmjenom Priloga III. (Uzajamno priznavanje stručnih kvalifikacija) tom Sporazumu

text:
               14.5.2015

               HR

               Službeni list Europske unije

               L 121/7

         ODLUKA VIJEĆA (EU) 2015/771
   od 7. svibnja 2015.
   o stajalištu koje u ime Europske unije treba zauzeti u okviru Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, u vezi s izmjenom Priloga III. (Uzajamno priznavanje stručnih kvalifikacija) tom Sporazumu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 46., 53. i 62., u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba (1) („Sporazum”) potpisan je 21. lipnja 1999. i stupio je na snagu 1. lipnja 2002.

               (2)

               U skladu s člankom 18. Sporazuma izmjene njegova Priloga III. (Uzajamno priznavanje stručnih kvalifikacija) trebaju biti donosene odlukom Zajedničkog odbora osnovanog člankom 14. Sporazuma („Zajednički odbor”).

               (3)

               Kako bi se održala dosljedna i ispravna primjena pravnih akata Unije te izbjegle administrativne i, eventualno, pravne poteškoće, Prilog III. (Uzajamno priznavanje stručnih kvalifikacija) Sporazumu trebalo bi izmijeniti kako bi se uzeli u obzir novi pravni akti Unije na koje se Sporazumom trenutačno ne upućuje.

               (4)

               Primjereno je utvrditi stajalište koje u ime Unije treba zauzeti u okviru Zajedničkog odbora u vezi s izmjenom Priloga III. (Uzajamno priznavanje stručnih kvalifikacija) Sporazumu.

               (5)

               Stajalište Unije u okviru Zajedničkog odbora Unije trebalo bi se stoga temeljiti na priloženom nacrtu Odluke,

         DONIJELO JE OVU ODLUKU:
   Članak 1.
   Stajalište koje u ime Europske unije treba zauzeti u okviru Zajedničkog odbora osnovanog člankom 14. Sporazuma između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba („Zajednički odbor”), u vezi s izmjenom njegova Priloga III. (Uzajamno priznavanje stručnih kvalifikacija), temelji se na nacrtu Odluke Zajedničkog odbora koji je priložen ovoj Odluci.
   Predstavnici Unije u okviru Zajedničkog odbora mogu dogovoriti manje tehničke izmjene nacrta Odluke bez potrebe za daljnjom odlukom Vijeća.
   Članak 2.
   Odluka se Zajedničkog odbora nakon donošenja objavljuje u Službenom listu Europske unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 7. svibnja 2015.

            Za Vijeće

            Predsjednik

         E. RINKĒVIČS

      (1)  SL L 114, 30.4.2002., str. 6.

      NACRT
      ODLUKE br. …/2015 ZAJEDNIČKOG ODBORA
      osnovanog člankom 14. Sporazuma između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba
      od…
      o izmjeni Priloga III. (Uzajamno priznavanje stručnih kvalifikacija) tom Sporazumu
      ZAJEDNIČKI ODBOR,
      uzimajući u obzir Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba (1) („Sporazum”), a posebno njegove članke 14. i 18.,
      budući da:

                  (1)

                  Sporazum je potpisan 21. lipnja 1999. i stupio je na snagu 1. lipnja 2002.

                  (2)

                  Prilog III. (Uzajamno priznavanje stručnih kvalifikacija) Sporazumu zamijenjen je Odlukom br. 2/2011 Zajedničkog odbora EU-Švicarska (2) i trebalo bi ga ažurirati kako bi se uzeli u obzir novi pravni akti Europske unije i Švicarske koji su u međuvremenu doneseni,

            DONIO JE OVU ODLUKU:
      Članak 1.
      Prilog III. (Uzajamno priznavanje stručnih kvalifikacija) Sporazumu mijenja se kako je navedeno u Prilogu ovoj Odluci.
      Članak 2.
      Ova je Odluka sastavljena na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu su tekstovi na svakom od ovih jezika jednako vjerodostojni.
      Članak 3.
      Ova Odluka stupa na snagu na dan donošenja od strane Zajedničkog Odbora.

         Sastavljeno u

               Za Zajednički odbor

               Predsjednik

         (1)  SL L 114, 30.4.2002., str. 6.

         (2)  SL L 277, 22.10.2011., str. 20.

      PRILOG
      Prilog III. (Uzajamno priznavanje stručnih kvalifikacija) Sporazumu između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba mijenja se kako slijedi:

                  1.

                  pod naslovom „ODJELJAK A: AKTI NA KOJE SE UPUĆUJE”, u točki 1.a dodaju se sljedeće alineje:

                              „—

                              Uredba Komisije (EU) br. 623/2012 od 11. srpnja 2012. o izmjeni Priloga II. Direktivi 2005/36/EZ Europskog parlamenta i Vijeća o priznavanju stručnih kvalifikacija (SL L 180, 12.7.2012., str. 9.);

                              —

                              Komunikacija Komisije – Obavijest o strukovnim udruženjima ili organizacijama koji ispunjavaju uvjete iz članka 3. stavka 2. i koji se nalaze u Prilogu I. Direktivi 2005/36/EZ (SL C 182, 23.6.2011., str. 1.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 183, 24.6.2011., str. 1.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 367, 16.12.2011., str. 5.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 244, 14.8.2012., str. 1.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 396, 21.12.2012., str. 1.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 183, 28.6.2013., str. 4.);

                              —

                              Komunikacija Komisije – Obavijest o dokazima o formalnoj osposobljenosti – Direktiva 2005/36/EZ o priznavanju stručnih kvalifikacija (Prilog V.) (SL C 301, 17.10.2013., str. 1.).”

                        ;

                  2.

                  u točki 1.g dodaju se sljedeći unosi:

                              „Zemlja

                              Naziv

                              Medicinska onkologija
                              Minimalno trajanje osposobljavanja 5 godina

                              Švicarska

                              Medizinische Onkologie
                              Oncologie médicale
                              Oncologia medica

                              Zemlja

                              Naziv

                              Medicinska genetika
                              Minimalno trajanje osposobljavanja 4 godine

                              Švicarska

                              Medizinische Genetik
                              Génétique médicale
                              Genetica medica”

                  3.

                  u točki 1.g unos koji se odnosi na naslov „opća (interna) medicina” zamjenjuje se sljedećim:

                              „Zemlja

                              Naziv

                              Opća (interna) medicina
                              Minimalno trajanje osposobljavanja 5 godina

                              Švicarska

                              Allgemeine Innere Medizin
                              Médecine interne générale
                              Medicina interna generale”

                  4.

                  u točki 1.i dodaje se sljedeći unos:

                              „Zemlja

                              Dokaz o formalnoj osposobljenosti

                              Tijelo koje dodjeljuje dokaz o osposobljenosti

                              Profesionalni naziv

                              Referentni datum

                              Švicarska

                                          3.

                                          Diplomierte Pflegefachfrau HF, diplomierter Pflegefachmann HF
                                          Infirmière diplômée ES, infirmier diplômé ES
                                          Infermiera diplomata SSS, infermiere diplomato SSS

                              Höhere Fachschulen, die staatlich anerkannte Bildungsgänge durchführen
                              Écoles supérieures qui proposent des filières de formation reconnues par l' État
                              Scuole specializzate superiori che propongono dei cicli di formazione riconosciuti dallo Stato

                              Pflegefachfrau, Pflegefachmann
                              Infirmière, infirmier
                              Infermiera, infermiere

                              1. lipnja 2002.”

                  5.

                  U točki 1.m tablica se zamjenjuje sljedećim:

                              „Zemlja

                              Dokaz o formalnoj osposobljenosti

                              Tijelo koje dodjeljuje dokaz o osposobljenosti

                              Profesionalni naziv

                              Referentni datum

                              Švicarska

                                          1.

                                          Diplomierte Hebamme
                                          Sage-femme diplômée
                                          Levatrice diplomata

                              Schulen, die staatlich anerkannte Bildungsgänge durchführen
                              Écoles qui proposent des filières de formation reconnues par l'État
                              Scuole che propongono dei cicli di formazione riconosciuti dallo Stato

                              Hebamme
                              Sage-femme
                              Levatrice

                              1. lipnja 2002.

                                          2.

                                          [Bachelor of Science [Name of the UAS] in Midwifery]
                                          ‚Bachelor of Science HES-SO de Sage-femme’ (Bachelor of Science HES-SO in Midwifery)
                                          ‚Bachelor of Science BFH Hebamme’ (Bachelor of Science BFH in Midwifery)
                                          ‚Bachelor of Science ZFH Hebamme’ (Bachelor of Science ZHAW in Midwifery)

                              Schulen, die staatlich anerkannte Bildungsgänge durchführen
                              Écoles qui proposent des filières de formation reconnues par l'État
                              Scuole che propongono dei cicli di formazione riconosciuti dallo Stato

                              Hebamme
                              Sage-femme
                              Levatrice

                              1. lipnja 2002.”


title: Odluka Vijeća (ZVSP) 2017/50 od 11. siječnja 2017. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)

text:
               12.1.2017

               HR

               Službeni list Europske unije

               L 7/18

         ODLUKA VIJEĆA (ZVSP) 2017/50
   od 11. siječnja 2017.
   o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. travnja 2014. donijelo Odluku 2014/219/ZVSP (1) o misiji ZSOP-a Europske unije u Maliju (EUCAP Sahel Mali). Mandat i financijski referentni iznos koji je misiji dodijeljen traje do 14. siječnja 2017.

               (2)

               Nakon strateškog preispitivanja misije Politički i sigurnosni odbor preporučio je da se mandat misije EUCAP Sahel Mali prilagodi i produlji za razdoblje od dvije godine. Financijski referentni iznos trebalo bi osigurati za razdoblje od 15. siječnja 2017. do 14. siječnja 2018.

               (3)

               Odluku 2014/219/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2014/219/ZVSP mijenja se kako slijedi:

               1.

               Članak 2. zamjenjuje se sljedećim:
               „Članak 2.
               Ciljevi i zadaće
               1.   Misija EUCAP Sahel Mali ima za cilj omogućiti vlastima Malija da ponovno uspostave i održe ustavni i demokratski poredak kao i uvjete za dugoročan mir u Maliju te da ponovno uspostave i održe autoritet i legitimitet države na cjelokupnom državnom području Malija učinkovitim prerazmještanjem njegove administracije.
               2.   Kako bi se dala potpora malijskim procesima ponovne uspostave državnog autoriteta, kao i provedbi Sporazuma za mir i pomirenje u Maliju koji je potpisan 15. svibnja i 20. lipnja 2015., te u bliskoj suradnji s drugim međunarodnim akterima, posebno s MINUSMA-om, misija EUCAP Sahel Mali pomaže i savjetuje unutarnje sigurnosne snage u provedbi sigurnosne reforme koju je utvrdila nova vlada, s ciljem:

                           (a)

                           poboljšanja njihove operativne efikasnosti;

                           (b)

                           ponovne uspostave njihova hijerarhijskog ustrojstva;

                           (c)

                           jačanja uloge pravosudnih i administrativnih tijela u području upravljanja i nadzora nad njihovim misijama; i

                           (d)

                           olakšavanja njihova prerazmještanja na sjeveru zemlje.

                     3.   EUCAP Sahel Mali u okviru svojih aktivnosti pridonosi poboljšanju interoperabilnosti i koordinacije između unutarnjih sigurnosnih snaga sahelske skupine zemalja G5 i unutarnjih sigurnosnih snaga.
               4.   Kako bi postigla svoj cilj misija EUCAP Sahel Mali djeluje u skladu sa strateškim operativnim smjernicama utvrđenima u konceptu upravljanja krizama koji je Vijeće odobrilo 17. ožujka 2014. i razrađenima u dokumentima za operativno planiranje koje je odobrilo Vijeće.”.

               2.

               Članak 14. stavak 1. zamjenjuje se sljedećim:
               „1.   Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. travnja 2014. do 14. siječnja 2015. iznosi 5 500 000 EUR. Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. siječnja 2015. do 14. siječnja 2016. iznosi 11 400 000 EUR. Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. siječnja 2016. do 14. siječnja 2017. iznosi 19 775 000 EUR. Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. siječnja 2017. do 14. siječnja 2018. iznosi 29 800 000 EUR. Vijeće odlučuje o financijskom referentnom iznosu za sljedeća razdoblja.”.

               3.

               Članak 17. mijenja se kako slijedi:

                           (a)

                           umeće se sljedeći stavak:
                           „1.a   VP je ovlašten Agenciji za europsku graničnu i obalnu stražu (Frontex) dostaviti klasificirane podatke i dokumente EU-a nastale za potrebe misije EUCAP Sahel Mali do stupnja tajnosti koji odredi Vijeće u skladu s Odlukom 2013/488/EU. U tu svrhu sklapaju se aranžmani između VP-a i Frontexa.”;

                           (b)

                           stavak 4. zamjenjuje se sljedećim:
                           „4.   VP može takva ovlaštenja i mogućnost sklapanja aranžmana iz ovog članka delegirati dužnosnicima ESVD-a, zapovjedniku civilnih operacija i/ili voditelju misije u skladu s Prilogom VI. odjeljkom VII. Odluke 2013/488/EU.”.

               4.

               U članku 18. posljednja rečenica zamjenjuje se sljedećim:
               „Primjenjuje se do 14. siječnja 2019.”.

         Članak 2.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 11. siječnja 2017.

            Za Vijeće

            Predsjednik

         L. GRECH

      (1)  Odluka Vijeća 2014/219/ZVSP od 15. travnja 2014. o misiji ZSOP-a Europske unije u Maliju (EUCAP Sahel Mali) (SL L 113, 16.4.2014., str. 21.).


2013/560/EU: Odluka Europskog parlamenta od 17. travnja 2013. o razrješnici za izvršenje proračuna Europskog centra za razvoj strukovnog osposobljavanja za financijsku godinu 2011.


title: Odluka Vijeća od 20. rujna 2016. o novom sastavu upravnog odbora Europskog centra za razvoj strukovnog osposobljavanja

text:
               23.9.2016

               HR

               Službeni list Europske unije

               C 348/10

         ODLUKA VIJEĆA
   od 20. rujna 2016.
   o novom sastavu upravnog odbora Europskog centra za razvoj strukovnog osposobljavanja
   (2016/C 348/06)
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja, a posebno njezin članak 4. (1),
   uzimajući u obzir imenovanje koje je predložila luksemburška vlada,
   budući da:

               (1)

               Svojim odlukama od 14. srpnja 2015. (2) i 14. rujna 2015. (3) Vijeće je imenovalo članove upravnog odbora Europskog centra za razvoj strukovnog osposobljavanja na razdoblje od 18. rujna 2015. do 17. rujna 2018.

               (2)

               Mjesto člana u upravnom odboru Centra u kategoriji predstavnikâ vlada za Luksemburg je postalo slobodno ostavkom g. Antonija DE CAROLISA.

               (3)

               Članovi upravnog odbora navedenog centra trebali bi biti imenovani do kraja tekućeg mandata koji istječe 17. rujna 2018.,

         DONIJELO JE OVU ODLUKU:
   Članak 1.
   Sljedeća osoba imenuje se članom upravnog odbora Europskog centra za razvoj strukovnog osposobljavanja do kraja njegova mandata koji traje do 17. rujna 2018.:
   PREDSTAVNICI VLADA:

               LUKSEMBURG

               g. Gil BELLING

         Članak 2.
   Ova se Odluka objavljuje u informativne svrhe u Službenom listu Europske unije.

      Sastavljeno u Bruxellesu 20. rujna 2016.

            Za Vijeće

            Predsjednik

         I. KORČOK

      (1)  SL L 39, 13.2.1975., str. 1.

      (2)  SL C 232, 16.7.2015., str. 2.

      (3)  SL C 305, 16.9.2015., str. 2.


title: Odluka Vijeća 2008/877/ZVSP od 24. listopada 2008. o sklapanju Sporazuma između Europske unije i Gruzije o statusu Promatračke misije Europske unije u Gruziji

text:
               18/Sv. 013

               HR

               Službeni list Europske unije

               125

         32008D0877

               L 310/30

               SLUŽBENI LIST EUROPSKE UNIJE

               24.10.2008.

      ODLUKA VIJEĆA 2008/877/ZVSP
   od 24. listopada 2008.
   o sklapanju Sporazuma između Europske unije i Gruzije o statusu Promatračke misije Europske unije u Gruziji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24.,
   uzimajući u obzir preporuku Predsjedništva,
   budući da:

               (1)

               Vijeće je 15. rujna 2008. donijelo Zajedničku akciju 2008/736/ZVSP o Promatračkoj misiji Europske unije u Gruziji (EUMM Georgia) (1).

               (2)

               Europska unija i Gruzija završile su pregovore oko Sporazuma o statusu misije EUMM Georgia.

               (3)

               Sporazum bi trebalo odobriti u ime Europske unije,

         ODLUČILO JE:
   Članak 1.
   Sporazum između Europske unije i Gruzije o statusu Promatračke misije Europske unije u Gruziji odobrava se u ime Europske unije.
   Tekst Sporazuma priložen je ovoj Odluci.
   Članak 2.
   Ovlašćuje se predsjednik Vijeća imenovati osobu(-e) opunomoćenu(-e) za potpisivanje Sporazuma da bi on obvezivao Europsku uniju (2).
   Članak 3.
   Ova Odluka proizvodi učinke na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Luxembourgu 24. listopada 2008.

            Za Vijeće

            Predsjednica

         M. ALLIOT-MARIE

      (1)  SL L 248, 17.9.2008., str. 26.

      (2)  Glavno tajništvo Vijeća objavit će dan stupanja na snagu Sporazuma u Službenom listu Europske unije.


title: 95/137/EZ: Odluka Vijeća od 7. travnja 1995. o potpisivanju, od strane Zajednice, bez zadržavanja prava ratifikacije, Konvencije o carinskom tretmanu zajedničkih kontejnera koji se koriste u međunarodnom prijevozu (Geneva, 21. siječnja 1994. )#Konvencija o carinskom postupanju sa zajedničkim kontejnerima koji se koriste u međunarodnom prijevozu

text:
               02/Sv. 017

               HR

               Službeni list Europske unije

               71

         31995D0137

               L 091/45

               SLUŽBENI LIST EUROPSKE UNIJE

               07.04.1995.

      ODLUKA VIJEĆA

   od 7. travnja 1995.
   o potpisivanju, od strane Zajednice, bez zadržavanja prava ratifikacije, Konvencije o carinskom tretmanu zajedničkih kontejnera koji se koriste u međunarodnom prijevozu (Geneva, 21. siječnja 1994.)
   (95/137/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113., u vezi s prvom rečenicom članka 228. stavka 2.,
   uzimajući u obzir prijedlog Komisije,
   budući da se Konvencijom o carinskom tretmanu zajedničkih kontejnera koji se koriste u međunarodnom prijevozu, dalje u tekstu „Konvencija”, usuglašenom pod okriljem Ujedinjenih naroda i potpisanom u Genevi 21. siječnja 1994., nastoji promicati djelotvorno korištenje kontejnera u međunarodnom prijevozu olakšavanjem upravnih postupaka, posebno s ciljem smanjenja prijevoza praznih kontejnera;
   budući da članak 14. stavak 3. Konvencije propisuje da ju potpišu regionalne organizacije za ekonomsku integraciju;
   budući da bi u svjetlu njezine velike praktične koristi za gospodarske subjekte Zajednica trebala odobriti i potpisati Konvenciju bez zadržavanja prava ratifikacije;
   budući da bi Konvenciju ipak trebalo prihvatiti uz rezervu koja odražava određena ograničenja koja se odnose na carinsku uniju i trenutačne razine usklađenosti u pogledu uvoza i izvoza rezervnih dijelova za popravak, te pribora i opreme za kontejnere;
   budući da bi stoga Zajednica trebala postati ugovorna strana Konvencije, uz gore navedenu rezervu;
   ODLUČILO JE:
   Članak 1.
   Ovime se odobrava Konvencija o carinskom tretmanu zajedničkih kontejnera koji se koriste u međunarodnom prijevozu, uz rezervu u ime Zajednice u pogledu pitanja koja spadaju u njezinu isključivu nadležnost.
   Tekst Konvencije i rezerva Zajednice uložena na isti nalaze se u prilozima I. i II.
   Tekst obavijesti propisane u članku 14. stavku 3. Konvencije nalazi se u Prilogu III.
   Članak 2.
   Predsjednik Vijeća ovime se ovlašćuje da odredi osobu opunomoćenu da:

               —

               potpiše, bez zadržavanja prava ratifikacije Konvencije kako bi obvezala Zajednicu,

               —

               pristupi obavješćivanju kako je propisano u članku 14. stavku 3. Konvencije.

      Sastavljeno u Luxembourgu 7. travnja 1995.

            Za Vijeće

            Predsjednik

         J. ROSSI

   PRILOG I.

   PRILOG II.
   Rezerva Zajednice iz članka 1. Odluke
   Sukladno člancima 6. i 7. Konvencije, zakonodavstvo Zajednice zahtijeva u određenim okolnostima predočenje carinskih dokumenata i polaganje određenog oblika jamstva za sastavne dijelove za popravak i za pribor i opremu za kontejnere. Te su okolnosti sljedeće:

               —

               slučajevi ozbiljnog rizika nepoštivanja obveze ponovnog izvoza, i

               —

               slučajevi kada nije u potpunosti sigurno plaćanje carinskog duga koji će vjerojatno nastati.

         PRILOG III.
   Obavijest iz trećeg podstavka članka 1. Odluke
   U skladu s člankom 14. stavkom 3. Konvencije, Zajednica ovime obavješćuje glavnog tajnika Organizacije Ujedinjenih naroda kao depozitara navedene Konvencije da je Zajednica kao regionalna organizacija za gospodarsku integraciju nadležna za sva pitanja koja su uređena Konvencijom osim:

               —

               utvrđivanja carina, poreza, naknada ili drugih davanja iz članka 1. točke (a) Konvencije, osim carina Zajednice, davanja s istovrsnim učinkom kao i carine Zajednice, poljoprivrednih pristojbi ili drugih uvoznih davanja koja su predviđena poljoprivrednom politikom Zajednice,

               —

               sankcija predviđenih u slučaju povrede odredaba Konvencije.

          ---documentbreak---

               7.4.1995

               HR

               L 091/

      KONVENCIJA O CARINSKOM POSTUPANJU SA ZAJEDNIČKIM KONTEJNERIMA KOJI SE KORISTE U MEĐUNARODNOM PRIJEVOZU

   (Konvencija o zajedničkim kontejnerima)
   PREAMBULA
   UGOVORNE STRANE,
   SVJESNE sve veće važnosti međunarodnog prijevoza robe u kontejnerima,
   U ŽELJI da poboljšaju učinkovitu uporabu kontejnera u međunarodnom prijevozu,
   UZIMAJUĆI U OBZIR potrebu za pojednostavnjenjem administrativnih postupaka kako bi se smanjio prijevoz praznih jedinica,
   SPORAZUMJELE SU SE:
   POGLAVLJE I.

      OPĆENITO

   Članak 1.
   Definicije
   Za potrebe ove Konvencije:

               (a)

               izraz „uvozne carine i porezi” znači carine i sve druge pristojbe, porezi, naknade i druga davanja koja se naplaćuju na uvoz ili u vezi s uvozom robe, ali koja ne uključuju naknade i davanja čiji je iznos ograničen na približne troškove pruženih usluga;

               (b)

               izraz „kontejner” znači oprema za prijevoz (pokretni kontejner, pokretni rezervoar ili druga slična tvorba):

                           i.

                           potpuno ili djelomično zatvorena tako da tvori odjeljak namijenjen za držanje robe;

                           ii.

                           trajnog karaktera i stoga dovoljno čvrsta da bude prikladna za višekratnu uporabu;

                           iii.

                           posebno dizajnirana za olakšavanje prijevoza robe, jednim ili više vrsta transportnih sredstava, bez međupretovara;

                           iv.

                           dizajnirana za lako rukovanje, posebno pri prenašanju iz jednog na drugo prijevozno sredstvo;

                           v.

                           dizajnirana tako da se lako puni i prazni;

                           vi.

                           unutrašnjeg volumena od najmanje jednog kubičnog metra, osim u slučaju kontejnera za zračni prijevoz robe;

                     „Odvojive prikolice”’ i „platformske plohe” smatraju se kontejnerima;
               izraz „kontejner” uključuje standardne kontejnere za zračni prijevoz robe unutrašnjeg volumena manjeg od jednoga kubičnog metra pod uvjetom da ispunjavaju zahtjeve podtočaka i. do v.;
               izraz „kontejner” uključuje i popratni pribor i opremu za kontejnere, adekvatnu tipu kontejnera, pod uvjetom da se taj pribor i oprema prevoze kontejnerom. Izraz „kontejner” ne obuhvaća vozila, pribor i rezervne dijelove vozila, kao ni ambalažu;

               (c)

               izraz „djelomično zatvoren”, kako se primjenjuje na kontejnere u članku 1. točki (b) podtočki i., odnosi se na kontejnere koji se općenito sastoje od podnice i nadgradnje koje razdvaja utovarni prostor koji je jednak utovarnom prostoru zatvorenog kontejnera. Nadgradnja se općenito sastoji od metalnih dijelova koji čine okvir kontejnera. Kontejneri ove vrste mogu se sastojati od jedne ili od više bočnih ili pročelnih stijenki. U nekim slučajevima postoji samo strop koji je pričvršćen za podnicu pomoću stupova. Ova vrsta kontejnera upotrebljava se posebno za prijevoz glomazne robe (na primjer osobnih automobila);

               (d)

               izraz „odvojiva prikolica” znači utovarni odjeljak koji nema mogućnost kretanja i koji je namijenjen posebno za prijevoz na cestovnom vozilu čija je šasija zajedno s donjim nosivim dijelom karoserije posebno prilagođena za tu svrhu. On također obuhvaća izmjenjivi sanduk, koji predstavlja utovarni odjeljak posebno dizajniran za kombinirani željeznički i cestovni prijevoz;

               (e)

               izraz „platformska ploha” znači platforma za utovar bez nadgradnje ili s nepotpunom nadgradnjom, ali iste duljine i širine kao i donji dio kontejnera, a koja je opremljena s gornjom i donjom kutnom armaturom, tako da se mogu koristiti neki od istih uređaja za učvršćivanje i podizanje;

               (f)

               izraz „popravak” odnosi se isključivo na manju obnovu i redovno održavanje;

               (g)

               izraz „pribor i oprema za kontejnere” obuhvaća posebno sljedeće uređaje, čak i ako su odvojivi:

                           i.

                           opremu za nadzor, promjenu ili održavanje temperature unutar kontejnera;

                           ii.

                           male uređaje, poput uređaja za registraciju temperature ili utjecaja, dizajnirane tako da pokazuju ili registriraju promjene uvjeta u okolini i utjecaja;

                           iii.

                           unutarnje pregrade, palete, police, nosače, kuke, cerade, vreće i slične naprave posebno namijenjene za uporabu u kontejnerima;

               (h)

               izraz „uporaba zajedničkog kontejnera” znači zajednička uporaba kontejnera utvrđena sporazumom;

               (i)

               „potpisnik Sporazuma o uporabi zajedničkog kontejnera” znači operater kontejnera koji je strana u Sporazumu o uporabi zajedničkog kontejnera;

               (j)

               izraz „operater” kontejnera znači osoba koja, bilo da je njegov vlasnik ili ne, ima stvarnu kontrolu nad njegovom uporabom;

               (k)

               izraz „osoba” znači i fizička i pravna osoba;

               (l)

               izraz „istovrijedna zamjena” znači sustav koji omogućuje ponovni izvoz ili ponovni uvoz kontejnera iste vrste kao što je kontejner koji je ranije uvezen ili izvezen;

               (m)

               izraz „unutrašnji promet” znači prijevoz robe utovarene na državnom području jedne ugovorne strane za istovar na mjestu koje je unutar državnog područja iste ugovorne strane;

               (n)

               izraz „ugovorna strana” znači država ili regionalna organizacija za gospodarsku integraciju, koja je strana ove Konvencije;

               (o)

               izraz „regionalna organizacija za gospodarsku integraciju” znači organizacija koju su osnovale i koja se sastoji od država iz članka 14. stavaka 1. i 2. ove Konvencije, a koja je nadležna za donošenje vlastitog zakonodavstva koje je obvezujuće za njezine države članice u odnosu na pitanja uređena ovom Konvencijom i koja je nadležna za odlučivanje u skladu s internim postupcima, potpisivanje, ratifikaciju ili pristupanje ovoj Konvenciji;

               (p)

               izraz „ratifikacija” znači potvrđivanje, prihvaćanje ili odobravanje.

         Članak 2.
   Cilj
   Cilj ove Konvencije je pojednostavnjenje uporabe zajedničkog kontejnera od strane potpisnika Sporazuma o uporabi zajedničkog kontejnera na temelju jednakovrijedne zamjene.
   Članak 3.
   Područje primjene
   Ova se Konvencija primjenjuje na razmjenu između ugovornih stranaka kontejnera za uporabu u sklopu uporabe zajedničkog kontejnera čiji članovi imaju poslovni nastan na državnom području tih ugovornih stranaka.
   Članak 4.
   Olakšice
   Svaka ugovorna strana odobrava uvoz kontejnera kako je navedeno u članku 3. ove Konvencije bez plaćanja uvoznih carina i poreza, bez uvoznih zabrana ili ograničenja ekonomskog karaktera, bez ograničenja u pogledu uporabe u unutrašnjem prometu i bez potrebe zahtijevanja, prilikom njihova uvoza i izvoza, carinske dokumentacije i jamstva, pod uvjetom da su udovoljeni uvjeti utvrđeni u članku 5. ove Konvencije.
   Članak 5.
   Uvjeti
   1.   Svaka ugovorna strana primjenjuje olakšice iz članka 4. ove Konvencije na kontejnere koji se koriste zajednički pod uvjetima da:

               (a)

               su kontejneri prethodno izvezeni ili će kasnije biti ponovno izvezeni, ili da je jednak broj kontejnera iste vrste prethodno izvezen ili će kasnije biti ponovno izvezen;

               (b)

               prema Sporazumu o uporabi zajedničkog kontejnera, njegovi potpisnici:

                           i.

                           međusobno razmjenjuju kontejnere tijekom međunarodnog prijevoza robe;

                           ii.

                           vode knjige za svaku vrstu kontejnera iz kojih se vidjeti kretanje kontejnera razmijenjenih na takav način;

                           iii.

                           obvezuju se dostaviti jedan drugom potreban broj kontejnera svake vrste potrebnih za prijeboj, tijekom razdoblja od 12 mjeseci, nepodmirenih salda u knjigama koje se vode na takav način kako bi se osigurao saldo za svakog potpisnika Sporazuma o uporabi zajedničkog kontejnera između broja kontejnera svake vrste koju je stavio na raspolaganje za uporabu zajedničkog kontejnera i broja zajedničkih kontejnera istih takvih vrsta koji su mu na raspolaganju na državnom području ugovorne strane u kojoj ima poslovni nastan. Nadležna carinska tijela te ugovorne strane mogu produljiti rok od 12 mjeseci.

         2.   Svaka ugovorna strana može odlučiti moraju li kontejneri, koje je bilo koji potpisnik Sporazuma o uporabi zajedničkog kontejnera s poslovnim nastanom na njezinu državnom području stavio na raspolaganje za uporabu zajedničkog kontejnera, ispuniti uvjete sadržane u njezinom zakonodavstvu u pogledu uvoza i neograničene uporabe u unutrašnjem prometu na njezinom državnom području.
   3.   Odredbe stavka 1. ovog članka primjenjuju se samo ako:

               (a)

               kontejneri imaju trajne i jedinstvene oznake dogovorene Sporazumom o upotrebi zajedničkog kontejnera koje omogućavaju prepoznavanje kontejnera;

               (b)

               je Sporazum o upotrebi zajedničkog kontejnera dostavljen carinskim tijelima zainteresiranih ugovornih stranaka, a te su ugovorne strane odobrile da je u skladu s odredbama ove Konvencije. Nadležna tijela obavješćuju izvršnog tajnika Gospodarske komisije Ujedinjenih naroda za Europu o svom odobrenju te mu također dostavljaju imena dotičnih ugovornih stranaka. Izvršni tajnik dostavlja obavijest dotičnim ugovornim stranama.

         Članak 6.
   Sastavni dijelovi za popravak
   1.   Kada je Sporazumom o uporabi zajedničkog kontejnera predviđeno uspostavljanje uporabe zajedničkog kontejnera za sastavne dijelove čiji je identitet moguće utvrditi, a upotrebljavaju se za popravak zajedničkih kontejnera, članak 4., članak 5. (stavci 1. i 2. i stavak 3. točka (b)) i članak 9. ove Konvencije primjenjuju se mutatis mutandis na te sastavne dijelove.
   2.   Kada Sporazumom o uporabi zajedničkog kontejnera nije predviđeno uspostavljanje uporabe zajedničkih kontejnera za sastavne dijelove koji se koriste za popravak zajedničkih kontejnera, za te se sastavne dijelove odobrava privremeni uvoz bez plaćanja uvoznih carina i poreza i bez primjene uvoznih zabrana ili ograničenja ekonomskog karaktera te bez predočenja carinskih dokumenata koji se zahtijevaju pri njihovu uvozu i ponovnom izvozu, kao i bez pružanja nekog oblika jamstva.
   Kada se odredbe prethodnog stavka ne mogu primijeniti, umjesto carinskih dokumenata i jamstva za rezervne dijelove od osobe kojoj je odobren privremeni uvoz može se zahtijevati da se obveže u pisanom obliku:

               (a)

               da će carinskim tijelima dostaviti popis sastavnih dijelova s obvezom ponovnog izvoza; i

               (b)

               da će platiti sve potrebne uvozne carine i poreze u slučaju da se ne ispune ispunjeni uvjeti za privremeni uvoz.

         Sastavni dijelovi za koje je dozvoljen privremeni uvoz, a koji se ne koriste za popravak, moraju se ponovno izvesti u roku od šest mjeseci od datuma uvoza. Međutim, nadležna carinska tijela mogu produljiti taj rok.
   3.   Zamijenjeni dijelovi koji nisu ponovno izvezeni, u skladu s propisima dotične države i prema tome kako carinska tijela navedene države mogu odobriti, moraju:

               (a)

               podlijegati plaćanju uvoznih carina i poreza koji se odnose na te proizvode u trenutku kada i u stanju u kojem su predočeni;

               (b)

               se prepustiti, bez naknade, nadležnim tijelima te države; ili

               (c)

               se uništiti, pod službenim nadzorom, na teret dotičnih stranaka.

         Članak 7.
   Pribor i oprema za kontejnere
   1.   Kada je Sporazumom o uporabi zajedničkog kontejnera predviđeno uspostavljanje uporabe zajedničkog kontejnera za pribor i opremu kontejnera čiji je identitet moguće utvrditi, a koji se ili uvoze sa zajedničkim kontejnerom kako bi se ponovno izvezli posebno ili s drugim zajedničkim kontejnerom, ili se uvoze posebno kako bi se ponovno izvezli sa zajedničkim kontejnerom, članak 4., članak 5. (stavci 1. i 2. i stavak 3. točka (b)) i članak 9. ove Konvencije primjenjuju se mutatis mutandis na taj pribor i opremu.
   2.   Kada Sporazumom o uporabi zajedničkog kontejnera nije predviđeno uspostavljanje uporabe zajedničkog kontejnera za pribor i opremu kontejnera koji se ili uvoze sa zajedničkim kontejnerom kako bi se ponovno izvezli posebno ili s drugim zajedničkim kontejnerom, ili se uvoze posebno kako bi se ponovno izvezli sa zajedničkim kontejnerom:

               (a)

               odredbe članka 6. stavka 2. primjenjuju se na taj pribor i opremu;

               (b)

               svaka ugovorna strana ima pravo da ne dozvoliti privremeni uvoz za pribor i opremu koji su bili predmetom kupovine, kupovine na otplatu, najma ili nekog sličnog ugovora koji je sklopila osoba s poslovnim nastanom na njezinom državnom području;

               (c)

               neovisno o zahtjevu koji se odnosi na rok za ponovni izvoz koji je utvrđen u članku 6. stavku 2. i primjenjuje se na pribor i opremu na temelju točke (a) ovog članka, jako oštećeni pribor i oprema ne mora se ponovno izvesti pod uvjetom da, u skladu s propisima dotične države i kako carinska tijela navedene države mogu odobriti:

                           i.

                           podliježe plaćanju uvozne carine i poreza koji se odnose na te proizvode u trenutku kada i u stanju u kojem su predočeni;

                           ii.

                           prepuštena je, bez naknade, nadležnim tijelima te države; ili

                           iii.

                           uništeni su pod službenim nadzorom i na teret dotičnih stranaka svi spašeni dijelovi ili materijali koji podliježu plaćanju uvozne carine i poreza koji se odnose na te proizvode u trenutku kada i u stanju u kojem su predočeni.

         Članak 8.
   Regionalna organizacija za gospodarsku integraciju
   1.   U smislu ove Konvencije, državna područja ugovornih stranaka koja čine regionalnu organizaciju za gospodarsku integraciju mogu se smatrati jedinstvenim teritorijem.
   2.   Ništa navedeno u ovoj Konvenciji ne sprečava regionalnu organizaciju za gospodarsku integraciju, koja je ugovorna strana ove Konvencije, da donosi posebne odredbe koje se primjenjuju na uporabu zajedničkog kontejnera na području te organizacije, pod uvjetom da te odredbe ne umanjuju olakšice predviđene ovom Konvencijom.
   Članak 9.
   Kontrole
   1.   Svaka ugovorna strana ima pravo obavljati kontrole u pogledu ispravne primjene ove Konvencije.
   2.   Potpisnici Sporazuma o uporabi zajedničkog kontejnera s poslovnim nastanom na državnom području određene ugovorne strane dostavljaju carinskim tijelima te ugovorne strane na njihov zahtjev popis brojeva kontejnera koji su stavljeni na raspolaganje za uporabu zajedničkog kontejnera i broj svake pojedine vrste zajedničkog kontejnera na njezinom državnom području.
   Članak 10.
   Prekršaji
   1.   U slučaju kršenja odredbi ove Konvencije, na državnom području ugovorne strane na kojoj je prekršaj počinjen, kršitelj podliježe mjerama predviđenima pravom te ugovorne strane.
   2.   U slučaju kada nije moguće odrediti na čijem je državnom području došlo do nepoštivanja propisa, smatrat se da je prekršaj nastao na državnom području ugovorne strane na kojem je otkriven.
   Članak 11.
   Razmjena podataka
   Ugovorne strane dostavljaju jedna drugoj na zahtjev i u onoj mjeri u kojoj to dopuštaju njihovi zakoni podatke koji su potrebni za provedbu odredaba ove Konvencije.
   Članak 12.
   Veće olakšice
   Ovom se Konvencijom ne sprečava primjena većih pogodnosti koje ugovorne strane daju ili žele davati jednostranim odredbama ili na temelju dvostranih ili višestranih sporazuma, pod uvjetom da takve olakšice ne ometaju primjenu odredaba ove Konvencije.
   Članak 13.
   Zaštitna odredba
   Ova Konvencija ne utječe na odredbe u vezi s tržišnim natjecanjem koje se primjenjuju u jednoj ili više ugovornih stranaka.
   POGLAVLJE II.

      ZAVRŠNE ODREDBE

   Članak 14.
   Potpis, ratifikacija i pristupanje
   1.   Države članice Ujedinjenih naroda ili njihovih specijaliziranih agencija mogu postati ugovorne strane ove Konvencije:

               (a)

               potpisom bez rezervi u pogledu ratifikacije;

               (b)

               polaganjem isprave o ratifikaciji nakon potpisa pod uvjetom o ratifikacije;

               (c)

               polaganjem isprave o pristupanju.

         2.   Svaka država, osim država iz stavka 1. ovog članka, kojoj depozitar uputi poziv u tom smislu na zahtjev Upravnog odbora, može postati ugovorna strana ove Konvencije tako da joj pristupiti nakon njezina stupanja na snagu.
   3.   Svaka regionalna organizacija za gospodarsku integraciju može postati, u skladu s odredbama stavka 1. ovog članka, ugovorna strana ove Konvencije. Takva organizacija, ugovorna strana ove Konvencije, obavješćuje depozitara o svojoj nadležnosti i svim kasnijim promjenama te nadležnosti s obzirom na pitanja uređena ovom Konvencijom. Dotična organizacija ima u odnosu na pitanja u svojoj nadležnosti prava i obveze koje su ovom Konvencijom dane državama koje su ugovorne strane ove Konvencije. U pitanjima u nadležnosti organizacije o kojima je depozitar obaviješten, države članice organizacije koje su ugovorne strane ove Konvencije nemaju pravo na pojedinačno ostvarivanje prava, uključujući, između ostalog, pravo glasa.
   4.   Ova je Konvencija otvorena za potpisivanje od 15. travnja 1994. do uključivo 14. travnja 1995. u Uredu Ujedinjenih naroda u Ženevi. Nakon toga je otvorena za pristupanje.
   Članak 15.
   Rezerva
   Svaka ugovorna strana može staviti rezervu na stavak 2. članaka 6. i 7. o zahtjevima carinskog dokumenta i jamstva. Svaka ugovorna strana koja ima rezerve može ih u svakom trenutku povući u cijelosti ili djelomično dostavom obavijesti depozitaru u kojoj navodi datum na koji povlačenje rezerve stupa na snagu.
   Članak 16.
   Stupanje na snagu
   1.   Ova Konvencija stupa na snagu šest mjeseci nakon datuma na koji pet država ili regionalnih organizacija za gospodarsku integraciju iz članka 14. stavaka 1. i 3. potpišu ovu Konvenciju bez rezerve u pogledu ratifikacije ili polože svoje isprave o ratifikaciji ili pristupanju. Za potrebe ovog stavka, svaki potpis bez rezervi u pogledu ratifikacije ili svake isprave koju položi takva regionalna organizacija za gospodarsku integraciju ne smatra se dodatnom pored onih njezinih država članica.
   2.   Ova Konvencija stupa na snagu za sve dodatne države ili regionalne organizacije za gospodarsku integraciju iz članka 14. stavaka 1., 2. i 3., šest mjeseci nakon datuma potpisivanja bez rezervi u pogledu ratifikacije ili polaganja isprave o ratifikaciji ili pristupanja.
   3.   Smatra se da se svaka isprava o ratifikaciji ili pristupanju koja je položena nakon stupanja na snagu izmjene ove Konvencije u skladu s člankom 21. primjenjuje na Konvenciju kako je izmijenjena.
   4.   Smatra se da se svaka takva isprava koja je položena nakon prihvaćanja izmjene, ali prije njezina stupanja na snagu, primjenjuje na Konvenciju kako je izmijenjena na datum kada izmjena stupi na snagu.
   5.   Ova se Konvencija primjenjuje na određenu uporabu zajedničkog kontejnera samo kada sve države ili regionalne organizacije za gospodarsku integraciju na koje se ta uporaba zajedničkog kontejnera odnosi postanu ugovorne strane ove Konvencije.
   Članak 17.
   Otkaz
   1.   Svaka ugovorna strana može otkazati ovu Konvenciju obavješćivanjem depozitara o tome.
   2.   Otkaz proizvodi učinke petnaest mjeseci nakon datuma kada depozitar primi obavijest o otkazivanju.
   Članak 18.
   Prestanak
   Ako se nakon stupanja na snagu ove Konvencije broj ugovornih stranaka u bilo kojem razdoblju od 12 uzastopnih mjeseci smanji na manje od pet, Konvencija prestaje proizvoditi pravne učinke od kraja tog dvanaestomjesečnog razdoblja. Za potrebe ovog članka, regionalna organizacija za gospodarsku integraciju ne uzima se obzir kao dodatna broju njezinih država članica.
   Članak 19.
   Administrativni odbor
   1.   Osniva se Upravni odbor (dalje u tekstu „Odbor”) za razmatranje djelovanja postojeće Konvencije, za razmatranje svih predloženih izmjena Konvencije te za razmatranje mjera za osiguranje ujednačenog tumačenja i primjene Konvencije.
   2.   Ugovorne strane su članovi Odbora. Odbor može odlučiti da nadležna administracija bilo koje države ili regionalne organizacije za gospodarsku integraciju koja nije ugovorna strana, ili predstavnici međunarodnih organizacija, mogu, za pitanja od njihova interesa, prisustvovati sjednicama Odbora kao promatrači.
   3.   Izvršni tajnik Gospodarske komisije Ujedinjenih naroda za Europu (dalje u tekstu „izvršni tajnik”) osigurava Odboru usluge tajništva.
   4.   Prilikom održavanja svake sjednice Odbor bira predsjedavajućeg i dopredsjedavajućeg.
   5.   Nadležne administracije ugovornih stranaka dostavljaju izvršnom tajniku prijedloge izmjena postojeće Konvencije i razloge za njih zajedno sa svim zahtjevima za uključenje točaka na dnevni red sjednica Odbora. Izvršni tajnik ta priopćenja dostavlja nadležnim administracijama ugovornih stranaka i depozitaru.
   6.   Izvršni tajnik saziva Odbor:

               (a)

               dvije godine nakon stupanja na snagu Konvencije;

               (b)

               nakon toga, na datum koji utvrdi Odbor, ali najmanje svakih pet godina;

               (c)

               na zahtjev nadležnih administracija najmanje dvije ugovorne strane.

         On dostavlja nacrt dnevnog reda nadležnim administracijama ugovornih stranaka i promatračima iz stavka 2. ovog članka najmanje šest tjedana prije sastanka Odbora.
   7.   Nakon odluke Odbora donesene na temelju odredaba stavka 2. ovog članka, izvršni tajnik poziva nadležne administracije država i organizacija iz navedenog stavka 2. da odrede promatrače koji će ih zastupati na sjednicama Odbora.
   8.   Za donošenje odluka potreban je kvorum koji se sastoji od najmanje jedne trećine ugovornih stranaka. Za potrebe ovog stavka, regionalna organizacija za gospodarsku integraciju ne uzima se obzir kao dodatna broju njezinih država članica.
   9.   Prijedlozi se stavljaju na glasovanje. Osim kako je predviđeno u stavku 10. ovog članka, svaka ugovorna strana zastupljena na sastanku ima jedan glas. Prijedloge, osim prijedloga izmjena, usvaja Odbor većinom glasova prisutnih članova s pravom glasa. Prijedlozi izmjena usvajaju se dvotrećinskom većinom prisutnih članova s pravom glasa.
   10.   Kada se primjenjuje članak 14. stavak 3., regionalne organizacije za gospodarsku integraciju koje su ugovorne strane ove Konvencije imaju u slučaju glasovanja samo broj glasova koji je jednak ukupnim glasovima dodijeljenima njihovim državama članicama koje su ugovorne strane ove Konvencije.
   11.   Prije zatvaranja sjednice Odbor usvaja izvještaj.
   12.   U nedostatku odgovarajućih odredaba u ovom članku, primjenjuje se Poslovnik Gospodarske komisije Ujedinjenih naroda za Europu, osim ako Odbor ne odluči drukčije.
   Članak 20.
   Rješavanje sporova
   1.   Svaki spor između dvije ili više ugovornih stranaka u vezi s tumačenjem ili primjenom ove Konvencije rješava se, u onoj mjeri u kojoj je to moguće, izravnim pregovorima između strani.
   2.   Ugovorne strane u sporu upućuju svaki spor koji se ne riješi izravnim pregovorima Odboru koji razmatra spor i daje preporuke za njegovo rješavanje.
   3.   Ugovorne strane u sporu mogu se unaprijed dogovoriti da se obvezuju prihvatiti preporuke Odbora.
   Članak 21.
   Postupak donošenja izmjena
   1.   U skladu s člankom 19. ove Konvencije, Odbor može preporučiti izmjene ove Konvencije.
   2.   Tekst svake tako preporučene izmjene depozitar dostavlja svim ugovornim stranama ove Konvencije i ostalim potpisnicima.
   3.   Svaka preporučena izmjena dostavljena u skladu sa stavkom 2. ovog članka stupa na snagu u odnosu na sve ugovorne strane tri mjeseca nakon isteka roka 18 mjeseci od datuma dostave preporučene izmjene, ako nijedna ugovorna strana tijekom tog razdoblja ne dostavi depozitaru prigovor na predloženu izmjenu.
   4.   Ako ugovorna strana dostavi depozitaru prigovor na preporučenu izmjenu prije isteka roka od 18 mjeseci koji je naveden u stavku 3. ovog članka, izmjena se ne smatra prihvaćenom i nema nikakav učinak.
   Članak 22.
   Depozitar
   1.   Glavni tajnik Ujedinjenih naroda imenovan je depozitarom ove Konvencije.
   2.   Dužnosti glavnog tajnika Ujedinjenih naroda kao depozitara određene su u dijelu VII. Bečke konvencije o pravu međunarodnih ugovora, sklopljene u Beču 23. svibnja 1969.
   3.   U slučaju razmimoilaženja između pojedine ugovorne strane i depozitara u pogledu načina obavljanja dužnosti depozitara, depozitar ili ta ugovorna strana iznose problem pred druge ugovorne strane i potpisnike ili, prema potrebi, Odboru.
   Članak 23.
   Registracija i vjerodostojni tekstovi
   U skladu s člankom 102. Povelje Ujedinjenih naroda, ova se Konvencija registrira u tajništvu Ujedinjenih naroda.

      U POTVRDU TOGA, niže potpisani ovlašteni su potpisati ovu Konvenciju.
      Sastavljeno u Ženevi, dvadesetprvog dana mjeseca siječnja tisuću devetsto devedeset četvrte godine u jednom primjerku na arapskom, engleskom, francuskom, kineskom, ruskom i španjolskom jeziku, s tim da je šest tekstova jednako vjerodostojno.


title: Odluka Izvršnog odbora od 14. prosinca 1993. o izjavama ministara i državnih tajnika (SCH/Com-ex (93)10)

text:
               19/Sv. 009

               HR

               Službeni list Europske unije

               111

         41993D0010

               L 239/127

               SLUŽBENI LIST EUROPSKE UNIJE

               14.12.1993.

         ODLUKA IZVRŠNOG ODBORA
   od 14. prosinca 1993.
   o izjavama ministara i državnih tajnika
   (SCH/Com-ex (93)10)
   IZVRŠNI ODBOR,
   uzimajući u obzir članak 132. Konvencije o provedbi Schengenskog sporazuma,
   ODLUČIO JE:
   Potvrđuju se izjave ministara i državnih tajnika od 19. lipnja 1992. (1) i 30. lipnja 1993. O stupanju na snagu Konvencije o provedbi Schengenskog sporazuma i ispunjavanja preduvjeta.

      Pariz 14. prosinca 1993.

            Predsjedatelj

         A. LAMASSOURE

      (1)  Izjave od 19. lipnja 1992. nisu preuzete u pravnu stečevinu.
   Madrid, 30. lipnja 1993.
   SCH/M (93)14
   IZJAVA MINISTARA I DRŽAVNIH TAJNIKA

               1.

               Ministri i državni tajnici suglasili su se oko postavljanja političkog cilja primjene Schengenske konvencije iz 1990. od 1. prosinca 1993.

               2.

               Ministri i državni tajnici primjećuju da su ispunjeni sljedeći uvjeti:

                           —

                           Zajednički priručnik

                           —

                           dogovori o izdavanju jedinstvene vize i Zajedničkih konzularnih uputa o vizama

                           —

                           razmatranje zahtijeva za azil

                           —

                           zračne luke, kako je dogovoreno Izjavom ministara i državnih tajnika od 19. lipnja 1992.

                     Veliki napredak je postignut u odnosu na ostale preduvjete, koji su već ispunjeni do te mjere da bi navedena primjena bude primjena trebala biti moguća od 1. prosinca 1993. U tu svrhu, i u skladu sa Schengenskom konvencijom iz 1990., nužni su dodatni napori kako bi se primjenjivali već postignuti dogovori o kontroli vanjskih granica i drogi.
               Ministri i državni tajnici potvrđuju da je SIS koji je u funkciji nužan uvjet za ukidanje kontrole na unutrašnjim granicama. U ovom području postignut je značajan napredak. Oni pristaju ubrzati radnje kako bi se omogućilo da SIS postupno počne sa radom dok države uspješno obavljaju testiranja i stavljaju vlastite N.SIS-ove u funkciju.

               3.

               Na svom sastanku u listopadu Izvršni odbor izvršiti završno razmatranje napretka postignutog u ostvarivanju prethodno spomenutih dodatnih napora.

               4.

               Schengenska konvencija iz 1990. primjenjivaće se u svim državama članicama koje su ispunile preduvjete i imaju N.SIS koji je u funkciji.
               S tim ciljem, sve države članice preuzimaju obvezu postizanja potrebnih dogovora kako bi okončale nacionalne postupke potrebne za ratifikaciju Konvencije i Sporazuma o pristupanju.

               5.

               Ministri i državni tajnici suglasni su da prve države potpisnice Schengenske konvencije iz 1990., koje, ako to još nisu učinile, moraju položiti vlastite instrumente ratifikacije što je prije moguće, a najkasnije do dana koji će omogućiti poštivanje roka iz stavka 1. Države članice koje to još nisu učinile također su suglasne da polože što je prije moguće, a najkasnije do dana koji će omogućiti poštivanje roka iz stavka 1., vlastite instrumente ratifikacije Sporazuma o pristupanju onih država čiji se N.SIS-ovi integriraju u sustav. Ta se obveza prmjenjivaće se i dok ostale države pristupateljice ne postignu istu razinu u pogledu njihovih N.SIS-ova.
               Ministri i državni tajnici suglasili su se da Izjava o članku 139. Završnog akta Konvencije podrazumijeva da provođenje Konvencije ovisi o Odluci Izvršnog odbora koja se mora donijeti čim se ispune preduvjeti.


title: Odluka Vijeća 2011/221/ZVSP od 6. travnja 2011. o izmjeni Odluke 2010/656/ZVSP o produljenju mjera ograničavanja protiv Côte d’Ivoirea

text:
               18/Sv. 009

               HR

               Službeni list Europske unije

               191

         32011D0221

               L 093/20

               SLUŽBENI LIST EUROPSKE UNIJE

               06.04.2011.

      ODLUKA VIJEĆA 2011/221/ZVSP
   od 6. travnja 2011.
   o izmjeni Odluke 2010/656/ZVSP o produljenju mjera ograničavanja protiv Côte d’Ivoirea
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 29. listopada 2010. donijelo Odluku 2010/656/ZVSP o produljenju mjera ograničavanja protiv Côte d’Ivoirea (1).

               (2)

               Vijeće sigurnosti Ujedinjenih naroda usvojilo je 30. ožujka 2011. Rezoluciju 1975 (dalje u tekstu: Rezolucija UNSCR 1975 (2011)) kojom se uvode ciljane sankcije protiv dodatnih osoba koje ispunjavaju kriterije iz Rezolucije 1572 (2004) i naknadnih rezolucija, uključujući osobe koje koče uspostavu mira i postizanje pomirenja u Côte d’Ivoireu, ometaju rad operacije Ujedinjenih naroda u Côte d’Ivoireu (UNOCI) i druge međunarodne dionike u Côte d’Ivoireu te grubo krše ljudska prava i međunarodno humanitarno pravo.

               (3)

               S obzirom na ozbiljnost situacije u Côte d’Ivoireu, trebalo bi uvesti dodatne mjere ograničavanja.

               (4)

               Osim toga, potrebno je izmijeniti popise osoba i subjekata za koje važe mjere ograničavanja navedene u prilozima I. i II. Odluci 2010/656/ZVSP.

               (5)

               Potrebno je, također, pojasniti određene odredbe Odluke 2010/656/ZVSP,

         DONIJELO JE OVU ODLUKU:
   Članak 1.
   Odluka 2010/656/ZVSP mijenja se kako slijedi:

               1.

               sljedeći se stavci umeću u članak 5.:
               „3.a   Države članice mogu za osobe i subjekte navedene u Prilogu II. dopustiti iznimke od mjera iz stavaka 1. i 2. u vezi sa sredstvima i gospodarskim izvorima koji su potrebni za humanitarne svrhe nakon što unaprijed o tome službeno obavijeste druge države članice i Komisiju.
               3.b   Stavak 1. točka (b) ne sprečava uvrštenu osobu ili subjekt da naplati dospjela plaćanja prema ugovoru koji je sklopljen prije datuma uvrštenja te osobe ili subjekta, pod uvjetom da je predmetna država članica utvrdila da isplate neposredno ili posredno ne prima osoba ili subjekt iz stavka 1. točke (b).”;

               2.

               umeće se sljedeći članak:
               „Članak 5.a
               Zabranjeno je:

                           (a)

                           kupovati, posredovati u trgovanju obveznicama ili vrijednosnim papirima ili pomagati pri izdavanju obveznica ili vrijednosnih papira koje poslije 6. travnja 2011. izda ili za njih jamči nelegitimna vlada Laurenta GBAGBOA, ili osobe ili subjekti koji nastupaju u njezino ime ili prema njezinim uputama, ili subjekti koji su u njezinu vlasništvu ili pod njezinim nadzorom. Iznimno financijske institucije mogu kupovati takve obveznice ili vrijednosne papire u vrijednosti koja odgovara obveznicama i vrijednosnim papirima koje već imaju ili su pred dospijećem;

                           (b)

                           osiguravati zajmove, u bilo kojem obliku, nelegitimnoj vladi Laurenta GBAGBOA, te osobama i subjektima koji nastupaju u njezino ime ili prema njezinim uputama, ili subjektima koji su u njezinu vlasništvu ili pod njezinim nadzorom.

                     Iz kupnje, posredovanja i pomoći pri izdavanju obveznica i vrijednosnih papira te osiguranja zajmova iz točaka (a) i (b) ne proizlazi nikakva odgovornost predmetnih fizičkih ili pravnih osoba, subjekata i tijela ako nisu znali da svojim djelovanjem krše tu zabranu ili nisu imali utemeljen razlog da u to posumnjaju.”;

               3.

               umeće se sljedeći članak:
               „Članak 9.a
               Kako bi mjere iz ove Odluke bile što učinkovitije, Unija potiče treće države da donesu mjere ograničavanja slične mjerama iz ove Odluke.”;

               4.

               u članku 10. dodaje se sljedeći stavak:
               „4.   Mjere iz članka 5. stavka 2., kad je riječ o lukama navedenim u Prilogu II., moraju se pregledati najkasnije do 1. lipnja 2011.”

         Članak 2.
   1.   Osobe navedene u dijelu A Priloga I. ovoj Odluci brišu se s popisa iz Priloga II. Odluci 2010/656/ZVSP i dodaju na popis iz Priloga I. Odluci 2010/656/ZVSP.
   2.   Osoba navedena u dijelu B Priloga I. ovoj Odluci dodaje se na popis iz Priloga I. Odluci 2010/656/ZVSP.
   3.   Osobe navedene u Prilogu II. ovoj Odluci dodaju se na popis iz Priloga II. Odluci 2010/656/ZVSP.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 6. travnja 2011.

            Za Vijeće

            Predsjednik

            MARTONYI J.

      (1)  SL L 285, 30.10.2010., str. 28.
   PRILOG I.
   DIO A
   1.   Laurent GBAGBO

   Datum rođenja: 31. svibnja 1945.
   Mjesto rođenja: Gagnoa, Côte d’Ivoire
   Bivši predsjednik Côte d’Ivoirea: kočenje procesa uspostave mira i postizanja pomirenja, odbijanje rezultata predsjedničkih izbora.
   Datum uvrštenja na popis UN-a: 30.3.2011. (Datum uvrštenja na popis Europske unije: 22.12.2010.)
   2.   Simone GBAGBO

   Datum rođenja: 20. lipnja 1949.
   Mjesto rođenja: Moossou, Grand-Bassam, Côte d’Ivoire
   Predsjednica parlamentarne skupine Narodne fronte Côte d’Ivoirea (FPI): kočenje procesa uspostave mira i postizanja pomirenja, javno poticanje mržnje i nasilja.
   Datum uvrštenja na popis UN-a: 30.3.2011. (Datum uvrštenja na popis Europske unije: 22.12.2010.)
   3.   Désiré TAGRO

   Broj putovnice: PD–AE 065FH08
   Datum rođenja: 27. siječnja 1959.
   Mjesto rođenja: Issia, Côte d’Ivoire
   Glavni tajnik u tzv. predsjedništvu g. GBAGBOA: sudjelovanje u nelegitimnoj vladi GBAGBOA, kočenje procesa uspostave mira i postizanja pomirenja, odbijanje rezultata predsjedničkih izbora, sudjelovanje u nasilnom gušenju narodnih pokreta.
   Datum uvrštenja na popis UN-a: 30.3.2011. (Datum uvrštenja na popis Europske unije: 22.12.2010.)
   4.   Pascal AFFI N’GUESSAN

   Broj putovnice: PD-AE 09DD00013.
   Datum rođenja: 1. siječnja 1953.
   Mjesto rođenja: Bouadriko, Côte d’Ivoire
   Predsjednik Narodne fronte Côte d’Ivoirea (FPI): kočenje procesa uspostave mira i postizanja pomirenja, poticanje mržnje i nasilja.
   Datum uvrštenja na popis UN-a: 30.3.2011. (Datum uvrštenja na popis Europske unije: 22.12.2010.)
   DIO B
   1.   Alcide DJÉDJÉ

   Datum rođenja: 20. listopada 1956.
   Mjesto rođenja: Abidjan, Côte d’Ivoire
   Bliski savjetnik g. GBAGBOA: sudjelovanje u nelegitimnoj vladi g. GBAGBOA, kočenje procesa uspostave mira i postizanja pomirenja, javno poticanje mržnje i nasilja.
   Datum uvrštenja na popis UN-a: 30.3.2011.
   PRILOG II.

      Osobe i subjekti iz članka 2. stavka 3.

   A.   Osobe

               Ime (i mogući nadimci)

               Podaci za utvrđivanje identiteta

               Razlozi uvrštenja na popis

               1.

               Diali Zie

               Direktor glavnog ureda Središnje banke zapadnoafričkih država BCEAO (Central Bank of West African States); pridonosi financiranju nelegitimnog vladanja Laurenta Gbagboa.

               2.

               Togba Norbert

               Generalni inspektor ministarstva financija; pridonosi financiranju nelegitimnog vladanja Laurenta Gbagboa.

               3.

               Kone Doféré

               Upravitelj državne blagajne; pridonosi financiranju nelegitimnog vladanja Laurenta Gbagboa.

               4.

               Hanny Tchélé Brigitte, supruga g. Etibouoa

               Producentica dokumentarnog filma.
               Poticanje mržnje i nasilja.

               5.

               Jacques Zady

               Redatelj na RTV Côte d’Ivoirea (RTI).
               Poticanje mržnje i nasilja.

               6.

               Ali Keita

               Glavni urednik dnevnika Le Temps.
               Poticanje mržnje i nasilja.

               7.

               Kla Koué Sylvanus

               Vršitelj dužnosti glavnog ravnatelja Agencije za telekomunikacije Côte d’Ivoirea i predsjednik generalnog vijeća San-Pedra. Poticanje mržnje i nasilja.

               8.

               Mamadou Ben Soumahoro

               Član nacionalne skupštine.
               Poticanje mržnje i nasilja

               9.

               Sokouri Bohui

               Član nacionalne skupštine, direktor dnevnika Notre Voie i glavni tajnik FPI-ja nadležan za izbore.
               Poticanje mržnje i nasilja.

               10.

               Blon Siki Blaise

               Takozvana visoka vlast za razvoj zapada.
               Poticanje mržnje i nasilja.

               11.

               Pastor Kore Moïse

               Duhovni savjetnik Laurenta Gbagboa.
               Poticanje mržnje i nasilja.

               12.

               Moustapha Aziz

               Savjetnik u predstavništvu Côte d’Ivoirea pri UNESCO-u.
               Poticanje mržnje i nasilja

               13.

               Gnamien Yao

               Bivši ministar.
               Poticanje mržnje i nasilja

               14.

               Zakaria Fellah

               Posebni savjetnik Laurenta Gbagboa; pridonosi financiranju nelegitimnog vladanja Laurenta Gbagboa.

               15.

               Ghislain N’Gbechi

               Dužnosnik Stalne misije Côte d’Ivoirea u New Yorku; pridonosi financiranju nelegitimnog vladanja Laurenta Gbagboa.

               16.

               Charles Kader Gore

               Poduzetnik; pridonosi financiranju nelegitimnog vladanja Laurenta Gbagboa.

               17.

               Maitre Sanogo Yaya

               Član odvjetničke komore Côte d’Ivoirea; pridonosi financiranju nelegitimnog vladanja Laurenta Gbagboa.

               18.

               Kadio Morokro Mathieu

               Predsjednik uprave PETROIVOIREA; pridonosi financiranju nelegitimnog vladanja Laurenta Gbagboa.

               19.

               Marcellin Zahui

               Generalni direktor nezakonito nacionaliziranog CNCE-a (Caisse National de Crédit et d’Epargne (Nacionalna kreditna banka i štedionica)) i direktor BICICI-ja (Banque Internationale pour le Commerce et l’Industrie de la Côte d’Ivoire (Međunarodna banka za trgovinu i industriju Côte d’Ivoirea)); pridonosi financiranju nelegitimnog vladanja Laurenta Gbagboa.

               20.

               Jean-Claude N’Da Ametchi

               Generalni direktor Versus Bank, direktor nezakonito nacionaliziranog SGBCI-ja (Société Générale de Banques en Côte d’Ivoire (udruženih banaka Côte d’Ivoirea)); pridonosi financiranju nelegitimnog vladanja Laurenta Gbagboa.

               21.

               Anatole Kossa

               Potpredsjednik CGFCC-a (upravni odbor za kavu i kakao). Od 1. siječnja 2010. savjetnik bivšeg predsjednika Gbagboa za poljoprivredu; pridonosi financiranju nelegitimnog vladanja Laurenta Gbagboa.

               22.

               Alexandre Kouadio

               Upravitelj ARCC-a (regulatorno tijelo za kavu i kakao); pridonosi financiranju nelegitimnog vladanja Laurenta Gbagboa.

               23.

               Célestin N’Guessan

               Upravitelj FDPCC-a (fond za razvoj i poticanje aktivnosti proizvođača kave i kakaa); pridonosi financiranju nelegitimnog vladanja Laurenta Gbagboa.

               24.

               Claudine Lea Yapobi, rođena Yehiry

               Upraviteljica FRC-a (fond za regulaciju i nadzor) i BCC-a (burza kave i kakaa); pridonosi financiranju nelegitimnog vladanja Laurenta Gbagboa.

               25.

               Deby Dally Balawourou

               Novinar, predsjednik Conseil National de la Presse (državnog novinarskog vijeća); poticanje mržnje i nasilja.

               26.

               Wenceslas Appiah

               Generalni direktor BFA-a (banka za financiranje poljoprivrede); pridonosi financiranju nelegitimnog vladanja Laurenta Gbagboa.

               27.

               Hubert Houlaye

               Predsjednik Uprave Banque Nationale d’Investissements (narodne investicijske banke); pridonosi financiranju nelegitimnog vladanja Laurenta Gbagboa.


title: 2008/75/EZ: Odluka Vijeća od 21. siječnja 2008. o stajalištu koje mora zauzeti Zajednica unutar Međunarodnog vijeća za kavu o imenovanju depozitara Međunarodnog sporazuma o kavi iz 2007.

text:
               11/Sv. 056

               HR

               Službeni list Europske unije

               151

         32008D0075

               L 022/20

               SLUŽBENI LIST EUROPSKE UNIJE

               21.01.2008.

      ODLUKA VIJEĆA

   od 21. siječnja 2008.
   o stajalištu koje mora zauzeti Zajednica unutar Međunarodnog vijeća za kavu o imenovanju depozitara Međunarodnog sporazuma o kavi iz 2007.
   (2008/75/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. stavke od 1. do 4. u vezi s njegovim člankom 300. stavkom 2., drugim podstavkom,
   uzimajući u obzir prijedlog Komisije,
   budući da:

               (1)

               Međunarodno vijeće za kavu na svojoj 98. sjednici putem Rezolucije br. 431 od 28. rujna 2007. usvojilo je tekst novog Međunarodnog sporazuma o kavi iz 2007.

               (2)

               Međunarodni sporazum o kavi iz 2001. produljen je za godinu dana od 1. listopada 2007. do 30. rujna 2008. Rezolucijom br. 432 od 28. rujna 2007.

               (3)

               Na temelju odredaba članka 2. stavka 10. Međunarodnog sporazuma o kavi iz 2007., budući depozitar Sporazuma imenuje se odlukom Vijeća za kavu u skladu s dosadašnjim Međunarodnim sporazumom o kavi iz 2001. Ova se odluka mora donijeti konsenzusom prije 31. siječnja 2008.

               (4)

               Utvrđivanje depozitara je u interesu Europske zajednice.

               (5)

               Trebalo bi utvrditi stajalište Europske zajednice o ovom pitanju u Međunarodnom vijeću za kavu,

         ODLUČILO JE:
   Jedini članak
   Stajalište Europske zajednice u okviru Međunarodnog vijeća za kavu je glasovati za imenovanje Međunarodne organizacije za kavu kao depozitara Međunarodnog sporazuma o kavi iz 2007.

      Sastavljeno u Bruxellesu 21. siječnja 2008.

            Za Vijeće

            Predsjednik

         I. JARC


title: Odluka Vijeća (EU) 2017/1243 od 29. svibnja 2017. o stajalištu koje treba zauzeti u ime Europske unije u okviru Međunarodne pomorske organizacije (IMO) tijekom 98. sjednice Odbora za pomorsku sigurnost i 71. sjednice Odbora za zaštitu morskog okoliša o donošenju izmjena pravila II-1/23. Konvencije SOLAS, pravila II-2/9.4.1.3. Konvencije SOLAS, Međunarodnih kodeksa o brzim plovilima iz 1994. i 2000., Međunarodnog kodeksa o sredstvima za spašavanje i Dodatka V. Prilogu VI. Konvenciji MARPOL

text:
               11.7.2017

               HR

               Službeni list Europske unije

               L 178/9

         ODLUKA VIJEĆA (EU) 2017/1243
   od 29. svibnja 2017.
   o stajalištu koje treba zauzeti u ime Europske unije u okviru Međunarodne pomorske organizacije (IMO) tijekom 98. sjednice Odbora za pomorsku sigurnost i 71. sjednice Odbora za zaštitu morskog okoliša o donošenju izmjena pravila II-1/23. Konvencije SOLAS, pravila II-2/9.4.1.3. Konvencije SOLAS, Međunarodnih kodeksa o brzim plovilima iz 1994. i 2000., Međunarodnog kodeksa o sredstvima za spašavanje i Dodatka V. Prilogu VI. Konvenciji MARPOL
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Cilj djelovanja Unije u području pomorskog prometa trebao bi biti poboljšanje pomorske sigurnosti i zaštita morskog okoliša.

               (2)

               Odbor za pomorsku sigurnost („MSC”) Međunarodne pomorske organizacije („IMO”) na 97. sjednici odobrio je izmjene pravila II-1/23. i pravila II-2/9.4.1.3. Međunarodne konvencije o zaštiti ljudskog života na moru („SOLAS”), Međunarodnih kodeksa o brzim plovilima iz 1994. i 2000. („kodeksi HSC”), Međunarodnog kodeksa o sredstvima za spašavanje („Kodeks LSA”) i Priloga Rezoluciji MSC.81(70). Donošenje tih izmjena očekuje se tijekom 98. sjednice MSC-a koja će se održati u lipnju 2017.

               (3)

               Na 70. sjednici Odbora za zaštitu morskog okoliša („MEPC”) IMO-a postignut je dogovor o izmjenama Dodatka V. Prilogu VI. Međunarodnoj konvenciji o sprječavanju onečišćenja s brodova („Prilog VI. Konvenciji MARPOL”) u pogledu informacija koje treba uključiti u dostavnicu o opskrbi broda gorivom („BDN”). Donošenje tih izmjena očekuje se tijekom 71. sjednice MEPC-a koja će se održati u srpnju 2017.

               (4)

               Na 95. i 96. sjednici MSC-a IMO-a odobreno je nekoliko nacrta izmjena pravila II-1. Konvencije SOLAS u vezi s propisima o pregrađivanju i stabilitetu u oštećenom stanju. Stajalište koje treba zauzeti u ime Unije u pogledu tih izmjena utvrđeno je u Odluci Vijeća (EU) 2016/2077 (1).

               (5)

               Na 97. sjednici MSC-a IMO-a postignut je dogovor da se donošenje većine nacrta izmjena pravila II-1. Konvencije SOLAS u vezi s propisima o pregrađivanju i stabilitetu u oštećenom stanju suspendira do njegove 98. sjednice, a u pogledu izmjena pravila II-1/6., u vezi s formulom za zahtijevani indeks pregrađivanja R, postignut je dogovor da se daljnjim izmjenama pravila II-1/6. ne bi smjela smanjivati postojeća razina sigurnosti.

               (6)

               Stoga se i dalje primjenjuje stajalište koje treba zauzeti u ime Unije kako je navedeno u članku 2. stavku 1. točki (a) i članku 2. stavku 2. Odluke (EU) 2016/2077.

               (7)

               Na 97. sjednici MSC-a IMO-a postignut je dogovor o usklađivanju teksta pravilâ II-1/22., II-1/23. i II-1/24. u pogledu postojanja više formulacija za izražavanje sličnih zahtjeva te o ažuriranju postojećih unakrsnih upućivanja, pritom ne mijenjajući sadržaj prethodno odobrenih izmjena. Pravilo II-1/23. odnosi se na posebne zahtjeve za ro-ro putničke brodove te nije obuhvaćeno stajalištem koje treba zauzeti u ime Unije kako je navedeno u Odluci (EU) 2016/2077. Direktiva 2009/45/EZ Europskog parlamenta i Vijeća (2) primjenjuje se na putničke brodove i brza putnička plovila u nacionalnoj plovidbi. Člankom 6. stavkom 2. točkom (a) podtočkom i. te direktive predviđeno je da novi putnički brodovi klase A trebaju u potpunosti ispunjavati zahtjeve Konvencije SOLAS iz 1974., kako je izmijenjena.

               (8)

               Izmjenama pravila II-2/9.4.1.3. Konvencije SOLAS pojašnjavaju se zahtjevi u pogledu protupožarne klase prozora na putničkim brodovima koji prevoze najviše 36 putnika i brodovima posebne namjene koji prevoze više od 60 (no najviše 240) putnika. Brodovi koji prevoze najviše 36 putnika trebali bi imati istu razinu sigurnosti kao brodovi koji prevoze više od 36 putnika. Direktiva 2009/45/EZ primjenjuje se na putničke brodove i brza putnička plovila u nacionalnoj plovidbi. Člankom 6. stavkom 2. točkom (a) podtočkom i. te direktive predviđeno je da novi putnički brodovi klase A trebaju u potpunosti ispunjavati zahtjeve Konvencije SOLAS iz 1974., kako je izmijenjena. U poglavlju II-2. dijelu B.10.4. Priloga I. toj direktivi utvrđuje se da je, u pogledu putničkih brodova koji prevoze najviše 36 putnika, posebnu pozornost potrebno obratiti na protupožarnu klasu prozora okrenutih prema otvorenim ili zatvorenim područjima za ukrcaj u brodice i splavi za spašavanje te na protupožarnu klasu prozora ispod takvih područja, smještenih tako da bi njihovo oštećenje za vrijeme požara moglo omesti spuštanje brodica ili splavi za spašavanje u vodu ili ukrcaj u njih.

               (9)

               Izmjenama kodeksâ HSC pojašnjava se primjena stavaka od 8.10.1.4. do 8.10.1.6. kodeksâ HSC o izuzeću prijevoza brodica za prikupljanje za brza plovila kraća od 20 m odnosno kraća od 30 m. Brzo plovilo kraće od 30 m za potrebe Kodeksa HSC iz 2000., ili kraće od 20 m za potrebe Kodeksa HSC iz 1994., može se izuzeti od prijevoza brodice za prikupljanje pod uvjetom da su ispunjeni zahtjevi iz stavka 8.10.1.6. kodeksâ HSC, koji uključuje novu točku prema kojoj mora biti moguće spasiti bespomoćnu osobu iz vode u vodoravnom ili gotovo vodoravnom položaju tijela. Direktiva 2009/45/EZ primjenjuje se na putničke brodove i brza putnička plovila u nacionalnoj plovidbi. Člankom 6. stavkom 2. točkom (a) podtočkom i. te direktive predviđeno je da novi putnički brodovi klase A trebaju u potpunosti ispunjavati zahtjeve Konvencije SOLAS iz 1974., kako je izmijenjena.

               (10)

               Kodeks LSA sadržava međunarodne zahtjeve u pogledu sredstava za spašavanje koji su obuhvaćeni poglavljem III. Konvencije SOLAS iz 1974., kako je izmijenjena. Izmjenama stavaka 6.1.1.5. i 6.1.1.6. Kodeksa LSA te stavka 8.1.1. dijela 1. Priloga Rezoluciji MSC.81(70) osigurava se usklađenost sa statičkim ispitivanjima i njihovim probnim opterećenjima koja moraju podnijeti uređaji za spuštanje, uključujući njihove strukturne elemente i vitla. Te bi izmjene trebalo smatrati manjim ispravcima. Uređaji za spuštanje i vitla navedeni su u Provedbenoj uredbi Komisije (EU) 2017/306 (3), u kojoj se upućuje na Kodeks LSA i Rezoluciju MSC.81(70) u vezi sa stavkama MED/1.21, 1.23, 1.24 i 1.25 u pogledu uređaja za spuštanje te u vezi sa stavkama MED/1.41a, 1.41b, 1.41c, 1.41d i 1.41e u pogledu vitala. Oni su stoga obuhvaćeni područjem primjene Direktive 2014/90/EU Europskog parlamenta i Vijeća (4).

               (11)

               Izmjenama Dodatka V. Prilogu VI. Konvenciji MARPOL pojašnjava se da brodovi koji ispunjavaju zahtjeve iz Priloga VI. Konvenciji MARPOL u vezi s udjelom sumpora u gorivu u područjima kontrole emisija (sumpora) („područja (S)ECA-e”) na istovrijedan način (sustavi za pročišćavanje ispušnih plinova („EGCS”)) dobavljaču mogu dopustiti da, nakon obavijesti kupca, u BDN-u navede da je gorivo namijenjeno uporabi broda koji ispunjava zahtjeve u vezi sa sumporom na istovrijedan način. S obzirom na sve veći broj brodova opremljenih sustavima EGCS, potrebne su izmjene Dodatka V. Prilogu VI. Konvenciji MARPOL kako bi se standardni tekst BDN-a prilagodio činjenici da brodovi mogu nastaviti upotrebljavati gorivo s većim udjelom sumpora čak i nakon stupanja na snagu 1. siječnja 2015. zahtjevâ za udio sumpora od 0,10 % u područjima (S)ECA-e. Zahtjevi iz Priloga VI. Konvenciji MARPOL u vezi s ograničavanjem emisija SOx provedeni su u pravu Unije Direktivom (EU) 2016/802 Europskog parlamenta i Vijeća (5). U članku 6. stavku 9. točkama (b) i (c) te članku 13. stavku 2. točki (a) te direktive upućuje se na BDN kao glavni mehanizam za osiguravanje usklađenosti s tom direktivom. Istovjetni načini za osiguravanje usklađenosti smatraju se alternativnim metodama smanjenja emisija, kako su definirane u članku 2. točki (o) te direktive, te se mogu primjenjivati pod uvjetom da brodovi koji koriste metodu smanjenja emisija kontinuirano postižu smanjenja emisija sumporovog dioksida koja su barem jednaka smanjenjima koja bi bila ostvarena korištenjem brodskih goriva koja ispunjavaju zahtjeve iz te direktive.

               (12)

               Unija nije članica IMO-a niti je ugovorna stranka relevantnih konvencija i kodeksa. Vijeće bi stoga trebalo ovlastiti države članice da izraze stajalište Unije i izraze svoju suglasnost da ih te izmjene obvezuju, u onoj mjeri u kojoj su te izmjene u isključivoj nadležnosti Unije,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije na 98. sjednici Odbora za pomorsku sigurnost IMO-a jest da je suglasna s donošenjem sljedećih izmjena:

               (a)

               izmjena Pravila II-1/23. Konvencije SOLAS, kako je utvrđeno u Prilogu 1. dokumentu IMO-a MSC 97/WP.5, podložno izmjenama predloženima u dokumentima IMO-a MSC 97/3/5 i MSC 97/3/4;

               (b)

               izmjena Pravila II-2/9.4.1.3. Konvencije SOLAS, kako je utvrđeno u Prilogu 13. dokumentu IMO-a MSC 97/22/Add.1;

               (c)

               izmjena kodeksâ HSC, kako je utvrđeno u prilozima 15. i 16. dokumentu IMO-a MSC 97/22/Add.1.

               (d)

               izmjena Kodeksa LSA i Priloga Rezoluciji MSC.81(70), kako je utvrđeno u Prilogu 17. dokumentu IMO-a MSC 97/22/Add.1 i u Prilogu 1. dokumentu IMO-a MSC 98/3/1.

         Članak 2.
   Stajalište koje treba zauzeti u ime Unije na 71. sjednici Odbora za zaštitu morskog okoliša IMO-a jest da je suglasna s donošenjem izmjena Dodatka V. Prilogu VI. Konvenciji MARPOL, kako je utvrđeno u Prilogu 7. dokumentu IMO-a MEPC 70/18/Add.1.
   Članak 3.
   1.   Stajališta koja treba zauzeti u ime Unije, kako je navedeno u člancima 1. i 2., izražavaju države članice koje su članice IMO-a, djelujući zajednički u interesu Unije.
   2.   Manje promjene stajalištâ iz članaka 1. i 2. mogu se dogovoriti bez daljnje odluke Vijeća.
   Članak 4.
   Države članice ovlašćuju se dati svoju suglasnost da ih, u interesu Unije, obvezuju izmjene iz članaka 1. i 2., u onoj mjeri u kojoj su te izmjene u isključivoj nadležnosti Unije.
   Članak 5.
   Ova je Odluka upućena državama članicama.

      Sastavljeno u Bruxellesu 29. svibnja 2017.

            Za Vijeće

            Predsjednik

         C. CARDONA

      (1)  Odluka Vijeća (EU) 2016/2077 od 17. listopada 2016. o stajalištu koje treba zauzeti u ime Europske unije u okviru Međunarodne pomorske organizacije (IMO) tijekom 70. sjednice Odbora za zaštitu morskog okoliša i 97. sjednice Odbora za pomorsku sigurnost o donošenju izmjena Priloga VI. Konvenciji MARPOL, pravila II-1. Konvencije SOLAS, pravila III/1.4., III/30. i III/37. Konvencije SOLAS, pravila II-2/1. i II-2/10. Konvencije SOLAS, pravila II-1/3.-12. Konvencije SOLAS, Konvencije i Kodeksa STCW, Kodeksa o sustavima za zaštitu od požara i Kodeksa o poboljšanom programu nadzora iz 2011. (SL L 320, 26.11.2016., str. 36.).

      (2)  Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).

      (3)  Provedbena uredba Komisije (EU) 2017/306 оd 6. veljače 2017. o utvrđivanju zahtjeva u vezi s projektiranjem, izvedbom i učinkovitošću te ispitnih normi za pomorsku opremu (SL L 48, 24.2.2017., str. 1.).

      (4)  Direktiva 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ (SL L 257, 28.8.2014., str. 146.).

      (5)  Direktiva (EU) 2016/802 Europskog parlamenta i Vijeća od 11. svibnja 2016. o smanjenju sadržaja sumpora u određenim tekućim gorivima (SL L 132, 21.5.2016., str. 58.).


title: Odluka Vijeća (EU) 2016/551 od 23. ožujka 2016. o utvrđivanju stajališta koje treba zauzeti u ime Europske unije u okviru Zajedničkog odbora za ponovni prihvat o Odluci Zajedničkog odbora za ponovni prihvat o načinima provedbe za primjenu od 1. lipnja 2016. članaka 4. i 6. Sporazuma između Europske unije i Republike Turske o ponovnom prihvatu osoba koje neovlašteno borave

text:
               9.4.2016

               HR

               Službeni list Europske unije

               L 95/9

         ODLUKA VIJEĆA (EU) 2016/551
   od 23. ožujka 2016.
   o utvrđivanju stajališta koje treba zauzeti u ime Europske unije u okviru Zajedničkog odbora za ponovni prihvat o Odluci Zajedničkog odbora za ponovni prihvat o načinima provedbe za primjenu od 1. lipnja 2016. članaka 4. i 6. Sporazuma između Europske unije i Republike Turske o ponovnom prihvatu osoba koje neovlašteno borave
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 79. stavak 3. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum između Europske unije i Republike Turske o ponovnom prihvatu osoba koje neovlašteno borave („Sporazum”) sklopljen je Odlukom Vijeća 2014/252/EU (1) te je stupio na snagu 1. listopada 2014. U skladu s člankom 24. stavkom 3. Sporazuma odredbe članaka 4. i 6. Sporazuma koje se odnose na ponovni prihvat državljana trećih zemalja i osoba bez državljanstva trebaju se primjenjivati od 1. listopada 2017.

               (2)

               Unija i Turska izrazile su prilikom sastanka na vrhu održanog 29. studenoga 2015. politički dogovor prema kojem se Sporazum treba u potpunosti primjenjivati od 1. lipnja 2016.

               (3)

               Člankom 19. stavkom 1. točkom (b) Sporazuma predviđa se da Zajednički odbor za ponovni prihvat odlučuje o načinima provedbe potrebnima za jedinstvenu primjenu Sporazuma. Stoga bi bilo primjereno Odlukom Zajedničkog odbora za ponovni prihvat utvrditi potrebne načine provedbe kako bi obveze iz članaka 4. i 6. Sporazuma postale primjenjive ranije, odnosno od 1. lipnja 2016.

               (4)

               Ujedinjena Kraljevina obvezana je Sporazumom te stoga sudjeluje u donošenju ove Odluke.

               (5)

               Irska nije obvezana Sporazumom niti podliježe njegovoj primjeni te stoga ne sudjeluje u donošenju ove Odluke.

               (6)

               Danska nije obvezana Sporazumom niti podliježe njegovoj primjeni te stoga ne sudjeluje u donošenju ove Odluke.

               (7)

               S obzirom na prethodno navedeno, potrebno je utvrditi stajalište koje treba zauzeti u ime Unije u okviru Zajedničkog odbora za ponovni prihvat o Odluci Zajedničkog odbora za ponovni prihvat o načinima provedbe za primjenu od 1. lipnja 2016. članaka 4. i 6. Sporazuma,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije u okviru Zajedničkog odbora za ponovni prihvat EU-Turska u vezi s Odlukom Zajedničkog odbora za ponovni prihvat o načinima provedbe za primjenu od 1. lipnja 2016. članaka 4. i 6. Sporazuma između Europske unije i Republike Turske o ponovnom prihvatu osoba koje neovlašteno borave temelji se na nacrtu odluke Zajedničkog odbora za ponovni prihvat priloženom ovoj Odluci.
   Manje izmjene tog nacrta odluke mogu se prihvatiti bez daljnje odluke Vijeća.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 23. ožujka 2016.

            Za Vijeće

            Predsjednik

         A.G. KOENDERS

      (1)  Odluka Vijeća 2014/252/EU od 14. travnja 2014. o sklapanju Sporazuma između Europske unije i Republike Turske o ponovnom prihvatu osoba koje neovlašteno borave (SL L 134, 7.5.2014., str. 1.).

      NACRT
      ODLUKE br. 2/2016 ZAJEDNIČKOG ODBORA ZA PONOVNI PRIHVAT OSNOVANOG SPORAZUMOM IZMEĐU EUROPSKE UNIJE I REPUBLIKE TURSKE O PONOVNOM PRIHVATU OSOBA KOJE NEOVLAŠTENO BORAVE
      od
      o načinima provedbe za primjenu od 1. lipnja 2016. članaka 4. i 6. Sporazuma
      ODBOR,
      uzimajući u obzir Sporazum između Europske unije i Republike Turske o ponovnom prihvatu osoba koje neovlašteno borave, a posebno njegov članak 19. stavak 1. točku (b),
      budući da:

                  (1)

                  Sporazum između Europske unije i Republike Turske o ponovnom prihvatu osoba koje neovlašteno borave („Sporazum”) stupio je na snagu 1. listopada 2014.

                  (2)

                  Člankom 24. stavkom 3. Sporazuma propisano je da obveze povezane s ponovnim prihvatom državljana trećih zemalja i osoba bez državljanstva kako su utvrđene u člancima 4. i 6. Sporazuma postaju primjenjive tek tri godine nakon stupanja na snagu Sporazuma.

                  (3)

                  S obzirom na politički dogovor koji su dvije stranke postigle prilikom sastanka na vrhu EU-Turska održanog 29. studenoga 2015. da Sporazum postane u potpunosti primjenjiv od lipnja 2016.,

            ODLUČIO JE DONIJETI SLJEDEĆI NAČIN PROVEDBE:
      Članak 1.
      Obveze utvrđene u člancima 4. i 6. Sporazuma, koje se odnose na ponovni prihvat državljana trećih zemalja i osoba bez državljanstva, primjenjivat će se od 1. lipnja 2016.
      Članak 2.
      Ova je Odluka obvezujuća nakon završetka potrebnih unutarnjih postupaka koji se zahtijevaju pravima stranaka.

         Sastavljeno u

            …
            (za Europsku uniju)

            …
            (za Republiku Tursku)


title: 88/647/EEZ: Odluka Vijeća od 21. prosinca 1988. o sklapanju Sporazuma u obliku razmjene pisama između Europske ekonomske zajednice i Alžirske Narodne Demokratske Republike o uvozu konzerviranih voćnih salata podrijetlom iz Alžira u Zajednicu

text:
               03/Sv. 026

               HR

               Službeni list Europske unije

               46

         31988D0647

               L 358/16

               SLUŽBENI LIST EUROPSKE UNIJE

               21.12.1988.

      ODLUKA VIJEĆA

   od 21. prosinca 1988.
   o sklapanju Sporazuma u obliku razmjene pisama između Europske ekonomske zajednice i Alžirske Narodne Demokratske Republike o uvozu konzerviranih voćnih salata podrijetlom iz Alžira u Zajednicu
   (88/647/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 113.,
   uzimajući u obzir preporuku Komisije,
   budući da je 26. travnja 1976. potpisan Sporazum o suradnji (1) između Europske ekonomske zajednice i Alžirske Narodne Demokratske Republike, koji je stupio na snagu 1. studenoga 1978.;
   budući da treba odobriti Sporazum u obliku razmjene pisama između Europske ekonomske zajednice i Alžirske Narodne Demokratske Republike o uvozu konzerviranih voćnih salata podrijetlom iz Alžira u Zajednicu,
   ODLUČILO JE:
   Članak 1.
   Ovim se u ime Zajednice odobrava Sporazum u obliku razmjene pisama između Europske ekonomske zajednice i Alžirske Narodne Demokratske Republike o uvozu konzerviranih voćnih salata podrijetlom iz Alžira u Zajednicu.
   Tekst Sporazuma priložen je ovoj Odluci.
   Članak 2.
   Predsjednik Vijeća ovim se ovlašćuje da odredi osobu koja će biti opunomoćena za potpisivanje Sporazuma kako bi on obvezivao Zajednicu.
   Članak 3.
   Ova Odluka proizvodi pravne učinke sljedećeg dana od dana objave u Službenom listu Europskih zajednica.

      Sastavljeno u Bruxellesu 21. prosinca 1988.

            Za Vijeće

            Predsjednik

         V. PAPANDREOU

      (1)  SL L 263, 27.9.1978., str. 2.


               24.11.2016

               HR

               Službeni list Europske unije

               C 436/47

         P7_TA(2013)0456
   Međuinstitucionalni sporazum o suradnji na proračunskim pitanjima i dobrom financijskom upravljanju
   Odluka Europskog parlamenta od 19. studenoga 2013. o sklapanju međuinstitucionalnog sporazuma između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i dobrom financijskom upravljanju (2011/2152(ACI))
   (2016/C 436/10)

      Europski parlament,

               —

               uzimajući u obzir nacrt međuinstitucionalnog sporazuma između Europskog parlamenta, Vijeća i Komisije o proračunskoj disciplini, suradnji u vezi s proračunskim pitanjima i dobrom financijskom upravljanju,

               —

               uzimajući u obzir članke 310., 311., 312. i 323. Ugovora u funkcioniranju Europske unije,

               —

               uzimajući u obzir svoju Rezoluciju od 23. listopada 2012. o interesima za postizanje pozitivnog ishoda u postupku odobrenja Višegodišnjeg financijskog okvira 2014. – 2020. (1),

               —

               uzimajući u obzir zaključke Europskog vijeća usvojene 8. veljače 2013.,

               —

               uzimajući u obzir svoju Rezoluciju od 13. ožujka 2013. o zaključcima Europskog vijeća od 7. i 8. veljače 2013. u vezi s Višegodišnjim financijskim okvirom (2),

               —

               uzimajući u obzir zaključke Europskog vijeća usvojene 28. lipnja 2013.,

               —

               uzimajući u obzir svoju Rezoluciju od 3. srpnja 2013. o političkom sporazumu oko Višegodišnjeg financijskog okvira 2014. – 2020. (3),

               —

               uzimajući u obzir članak 127. stavak 1. Poslovnika,

               —

               uzimajući u obzir izvješće Odbora za ustavna pitanja (A7-0337/2013),

               A.

               budući da je 27. lipnja 2013. na najvišoj političkoj razini postignut politički dogovor između Parlamenta, irskog predsjedništva Vijeća i Komisije o Višegodišnjem financijskom okviru 2014. – 2020. i novom međuinstitucionalnom sporazumu;

               B.

               budući da su nove odredbe o Višegodišnjem financijskom okviru uvedene Ugovorom iz Lisabona, a kojima se posebno Europskom parlamentu dodjeljuju veća uloga i ovlasti, primijenjene prvi put;

               C.

               budući da je u kontekstu Višegodišnjeg financijskog okvira primjereno usvojiti međuinstitucionalni sporazum o primjeni proračunske discipline i poboljšanju djelovanja godišnjeg postupka donošenja proračuna te suradnje između institucija u vezi s proračunskim pitanjima;

               1.

               prihvaća politički dogovor postignut o Višegodišnjem financijskom okviru 2014. – 2020. i novom međuinstitucionalnom sporazumu; odlučan je da tijekom budućih proračunskih postupaka u potpunosti iskoristi nove uspostavljene instrumente, posebno u pogledu fleksibilnosti;

               2.

               naglašava da dugi i naporni pregovori, i u Vijeću i na međuinstitucionalnoj razini, te njihov ishod predstavljaju nezadovoljavajuću provedbu novih odredbi u vezi s VFO-om koje su uvedene Ugovorom iz Lisabona i primijenjene prvi put, posebno u pogledu veće uloge i ovlasti koje se njima daju Europskom parlamentu;

               3.

               osuđuje pregovaračku strategiju Vijeća u kojoj su njegovi pregovarači bili obvezani zaključcima sa sastanka Europskog vijeća od 8. veljače 2013. u pitanjima koja ulaze u redovni zakonodavni postupak, kao što su kriteriji dodjele sredstava, omotnice po programima ili korisnicima te diskrecijske dodjele sredstava kojima se prilagođava razina nacionalnih povrata iz proračuna Unije, čime su oba zakonodavna tijela spriječena u provođenju primjerenih pregovora;

               4.

               nadalje, žali što brojna stupanja u kontakt i sastanci održani tijekom proteklih nekoliko godina između njegovih izaslanstva i uzastopnih predsjedništava Vijeća nisu imali nikakav utjecaj na duh, vremenski raspored ili sadržaj pregovora ili stajalište Vijeća, uključujući potrebu za razlikovanjem zakonodavnog od proračunskih vidova dogovora o VFO-u;

               5.

               zaključuje da bi u skladu s člankom 312. stavkom 5. UFEU-a u budućnosti trebalo odrediti alternativan ustroj rada kako bi se olakšalo usvajanje VFO-a osiguravajući da se u potpunosti poštuju zakonodavne i proračunske ovlasti Parlamenta dane UFEU-om, da Vijeće uistinu pregovara o svim takozvanim dijelovima pravne osnove koji su „povezani s VFO-om” te da se Europsko vijeće suzdržava od postupanja kao zakonodavac, čime krši UFEU-u;

               6.

               poziva Odbor za proračune da u suradnji s Odborom za ustavna pitanja donese potrebne zaključke i na vrijeme podnese nove prijedloge prije postizborne revizije 2016. o modalitetima takvih pregovora kako bi se osigurala demokratska i transparentna narav cijelog postupka utvrđivanja proračuna;

               7.

               odobrava sklapanje sporazuma navedenog u nastavku;

               8.

               nalaže svojem predsjedniku da potpiše sporazum s predsjednikom Vijeća i predsjednikom Komisije i da naloži njegovu objavu u Službenom listu Europske unije;

               9.

               nalaže svom predsjedniku da ovu odluku i njezin prilog proslijedi Vijeću i Komisiji.

      (1)  Usvojeni tekstovi, P7_TA(2012)0360.

      (2)  Usvojeni tekstovi, P7_TA(2013)0078.

      (3)  Usvojeni tekstovi, P7_TA(2013)0304.

      PRILOG

         Međuinstitucionalni sporazum između Europskog palamenta, Vijeća i Komisije o proračunskoj disciplin, o suradnji u vezi s proračunskim pitanjima i o dobrom proračunskom upravljanju

         (Tekst ovog priloga nije naveden ovdje budući da odgovara međuinstitucionalnom sporazumu objavljenom u SL C 373od 20. prosinca 2013., str.1 .)